លោក ​ហ៊ុន ម៉ាណែត​ ជួប​ពិភាក្សា​ជាមួយ​ប្រធាន​រដ្ឋវៀតណាម​ដើម្បី​រឹត​ចំណង​រដ្ឋាភិបាល​កម្ពុជា​និង​វៀតណាម
ក្នុងជំនួបនោះ លោក ង្វៀន សួនហ្វុក បាន​បង្ហាញ​ក្តីសង្ឃឹមថា​ ទស្សនកិច្ច​របស់​លោក​ ហ៊ុន ម៉ាណែត​ នឹង​រួម​ចំណែក​យ៉ាង​សំខាន់​ដល់​ជោគ​ជ័យ​នៃ​​ចំណង​មិត្តភាព​រវាង​កម្ពុជា​និង​វៀតណាម នា​ឱកាស​ខួប​នៃ​ទំនាក់​ទំនង​ការទូត​ទ្វេភាគី​លើក​ទី ៥៥ របស់​ប្រទេស​ទាំង​ពីរ​ នៅ​ក្នុងឆ្នាំ​ ២០២២​ នេះ។
ភ្នំពេញ — លោក ហ៊ុន ម៉ាណែត កូនប្រុសច្បងរបស់នាយករដ្ឋមន្ត្រីកម្ពុជាលោក ហ៊ុន សែន បានបន្តជួបមេដឹកនាំសំខាន់ៗរបស់រដ្ឋាភិបាលប្រទេសវៀតណាម បន្ទាប់ពីបានជួបពិភាក្សាទ្វេភាគីជាមួយក្រុមមេដឹកនាំយោធាវៀតណាមនៅក្នុងទីក្រុងហាណូយ។ ឧត្តមសេនីយ៍ឯក ហ៊ុន ម៉ាណែត មេបញ្ជាការកងទ័ពជើងគោកកម្ពុជា បានផ្តើមធ្វើទស្សនកិច្ចយោធានៅទីក្រុងហាណូយ គិតចាប់តាំងពីថ្ងៃចន្ទ ហើយបានជួបពិភាក្សាជាមួយរដ្ឋមន្ត្រីការពារប្រទេសរបស់វៀតណាម និងក្រុមមន្ត្រីយោធាថ្នាក់ឧត្តមសេនីយ៍របស់វៀតណាមមួយចំនួនទៀតផង។ កាលពីថ្ងៃអង្គារ លោក ហ៊ុន ម៉ាណែត ក៏បានជួបពិភាក្សាទេ្វភាគីជាមួយប្រធានរដ្ឋវៀតណាមលោក ង្វៀន សួនហ្វុក (Nguyen Xuan Phuc)។ ក្នុងជំនួបនោះ លោក ង្វៀន សួនហ្វុក បានបង្ហាញក្តីសង្ឃឹមថា ទស្សនកិច្ចរបស់លោក ហ៊ុន ម៉ាណែត នឹងរួមចំណែកយ៉ាងសំខាន់ដល់ជោគជ័យនៃចំណងមិត្តភាពរវាងកម្ពុជានិងវៀតណាម នាឱកាសខួបនៃទំនាក់ទំនងការទូតទ្វេភាគីលើកទី ៥៥ របស់ប្រទេសទាំងពីរ នៅក្នុងឆ្នាំ ២០២២ នេះ។ នេះបើតាមទីភ្នាក់ងារព័ត៌មានវៀតណាម (Vietnam News Agency)។ ទីភ្នាក់ងារព័ត៌មានដដែលឱ្យដឹងថា ក្រោយជំនួបជាមួយប្រធានរដ្ឋវៀតណាមលោក ហ៊ុន ម៉ាណែត បានជួបពិភាក្សាជាមួយសមាជិកការិយាល័យនយោបាយ និងជាសមាជិកអចិន្ត្រៃយ៍នៃគណៈកម្មាធិការមជ្ឈិមបក្សកុម្មុយនិស្តលោក Vo Van Thuong(វ៉ូ វ៉ាន់ ធឿង)។ នៅចំពោះមុខសមភាគីរបស់លោក លោកហ៊ុន ម៉ាណែត បានសម្តែងនូវសេចក្តីសោមនស្សរីករាយ ដែលប្រទេសទាំងពីរបានប្រារព្ធខួបលើកទី ៥៥ នៃទំនាក់ទំនងការទូតរវាងប្រទេសទាំងពីរជាមួយនឹងព្រឹត្តិការណ៍ផ្សេងៗ រួមទាំងពិធីរំឭកខួបលើកទី ៤៥ នៃដំណើរប្រវត្តិសាស្ត្ររបស់នាយករដ្ឋមន្ត្រីកម្ពុជាលោក ហ៊ុន សែន ដើម្បីផ្តួលរំលំរបបប្រល័យពូជសាសន៍ ប៉ុល ពត កាលពីថ្ងៃទី ២០ ខែមិថុនា ឆ្នាំ១៩៧៧។ លោក ហ៊ុន ម៉ាណែត ត្រូវបានសមាជិករបស់គណបក្សប្រជាជនកម្ពុជាដែលជាគណបក្សគ្រប់គ្រងប្រទេស សម្រេចជាឯកច្ឆន្ទឱ្យធ្វើជាបេក្ខភាពអនាគតនាយករដ្ឋមន្ត្រីនៃប្រទេសកម្ពុជា កាលពីចុងខែធ្នូ ឆ្នាំ២០២១។ អ្នកតាមដានសង្គមកត់សម្គាល់ថា វត្តមានរបស់លោក ហ៊ុន ម៉ាណែត ក្នុងឋានៈជានាយទាហានកម្ពុជានៅវៀតណាម នឹងធ្វើឱ្យលោករីកមុខរីកមាត់បន្ថែមទៀត និងជាសញ្ញាណកាន់តែច្បាស់ថា លោកកំពុងឆ្ពោះទៅកាន់តំណែងនាយករដ្ឋមន្ត្រី បន្តវេនពីឪពុករបស់លោក៕